জঙ্গলে টানা ১২ ঘণ্টা অনুশীলন! প্রিয়াংশের সাফল্যের রহস্য কী?

ওয়েব ডেস্ক: মঙ্গলবার সিএসকে-র (CSK) বিরুদ্ধে ৪২ বলে ১০৩ রানের বিস্ময়কর ইনিংস খেলেছেন পঞ্জাব কিংসের (PBKS) তরুণ ব্যাটার প্রিয়াংশ আর্য (Priyansh Arya)। তাঁর শতরান এসেছে ৩৯ বলে যা আইপিএলের (IPL) ইতিহাসে আনক্যাপড খেলোয়াড় হিসেবে দ্রুততম এবং সবমিলিয়ে চতুর্থ দ্রুততম। প্রিয়াংশকে নিয়ে সর্বত্র আলোচনা চলছে, প্রশংসায় ভরিয়ে দিচ্ছেন প্রাক্তনরা। তাঁর কোচ সঞ্জয় ভরদ্বাজ (Sanjay Bharadwaj) জানালেন এই সাফল্যের নেপথ্যে আছে কঠোর তপস্যা।

পঞ্জাবের পাঁচ উইকেট চলে যাওয়ার পরেও ধ্বংসলীলা বন্ধ করেননি প্রিয়াংশ। চেন্নাইয়ের দুই স্পিনার নুর আহমেদ এবং রবিচন্দ্রন অশ্বিনকে (Ravichandran Ashwin) নিয়ে ছেলেখেলা করেছেন। অশ্বিনের বিরুদ্ধে একটু বেশিই মারমুখী ছিলেন। বাধ্য হয়ে মাথিশা পাথিরানাকে আক্রমণে আনেন সিএসকে অধিনায়ক ঋতুরাজ গায়কোয়াড়। শ্রীলঙ্কান পেসারকে পরপর তিনটি ছয় মারেন প্রিয়াংশ। ওই ওভারে বাউন্ডারি থেকেই আসে ২২ রান।

আরও পড়ুন: অবিশ্বাস্য রাইস, আর্সেনালের কাছে ধরাশায়ী রিয়াল

প্রিয়াংশের কোচ ভরদ্বাজ বলছেন, “ডিপিএল এবং আইপিএলের আগে ও ভোপালে অনুশীলন করেছে। আমি একটা আবাসিক অ্যাকাডেমি চালাই যেটা শহর থেকে ২০ কিমি দূরে রাতাপানি জঙ্গলের মধ্যে অবস্থিত। নীতীশ রানা, উন্মুক্ত চন্দ এবং প্রিয়াংশ এখানে অনুশীলন করেছে। এটাকে গুরুকুলের মতো মনে করতে পারেন।”

কতটা কঠোর ছিল এই অনুশীলন পর্ব? ভরদ্বাজ জানাচ্ছেন, প্রিয়াংশের অনুশীলন শুরু হত সকাল ৬.৩০ থেকে আর শেষ হত সন্ধে ৬টায়। এর মাঝে কোনও বিশ্রাম নেই। দিনে এক ঘণ্টার বেশি ফোন ব্যবহার করতে দেওয়া হত না। খাবার খেতে হত চুল্লিতে রান্না করা। এটাই ছিল প্রিয়াংশের প্রতিদিনের রুটিন।

দেখুন অন্য খবর:

The post জঙ্গলে টানা ১২ ঘণ্টা অনুশীলন! প্রিয়াংশের সাফল্যের রহস্য কী?   first appeared on KolkataTV.